b'\n_START_ARTICLE_\nAlja\xc5\xbe\n_START_SECTION_\nIzvor imena\n_START_PARAGRAPH_\nIme Alja\xc5\xbe izhaja iz priimka Alja\xc5\xbe (leta 2007: 114 oseb s tem priimkom). Zaradi ohlapne oznake v Slovenskem pravopisu 1962 , kjer za izto\xc4\x8dnico Alja\xc5\xbe pi\xc5\xa1e osebno ime, ki pomeni \xc2\xbbrojstno ime ali priimek\xc2\xab, so ga imeli za rojstno ime in ga za\xc4\x8deli uporabljati. Ker so bila po letu 1971 med drugim v modi tudi mo\xc5\xa1ka imena na -a\xc5\xbe kot npr. Matja\xc5\xbe, Toma\xc5\xbe se je to zgodilo tudi s priimkom Alja\xc5\xbe, kar zgovorno potrjujejo tudi statisti\xc4\x8dni podatki. Kako pa je nastal priimek Alja\xc5\xbe, pa ni jasno. Ponuja se sicer izpeljava npr. iz imena Alija z ne tako redkim sufiksom -a\xc5\xa1. Druga \xc5\xa1e manj verjetna mo\xc5\xbenost, je izpeljava iz latinske besede alias v pomenu \xc2\xbbdruga\xc4\x8de\xc2\xab, ki se je v mati\xc4\x8dnih knjigah v\xc4\x8dasih uporabljala kot sopomenka za vulgo ali po doma\xc4\x8de za ozna\xc4\x8devanje hi\xc5\xa1nega imena. Za nobeno od zgoraj navedenih domnev pa ni zadosti to\xc4\x8dnih podatkov, ki bi potrjevali eno ali drugo domnevo.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo mo\xc5\xa1kih oseb z imenom Alja\xc5\xbe: 3.915. Med vsemi mo\xc5\xa1kimi imeni pa je ime Alja\xc5\xbe po pogostosti uporabe uvr\xc5\xa1\xc4\x8deno na 64. mesto.\n_START_SECTION_\nOsebni praznik\n_START_PARAGRAPH_\nKoledarsko bi ime Alja\xc5\xbe lahko uvrstili k imenoma Aleksander in Aleksej.\n_START_SECTION_\nPriimek Alja\xc5\xbe\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji 114 oseb, ki so nosile priimek Alja\xc5\xbe.\n_START_SECTION_\nZanimivost\n_START_PARAGRAPH_\nNa\xc5\xa1 najbolj znan Alja\xc5\xbe je duhovnik, planinec in skladatelj Jakob Alja\xc5\xbe.'